'Oneerlike' Miguel-verdagte bly in aanhouding | Netwerk24
Deur Kaveel Singh, News24 21 Desember 2018 21:00
"Dit is nie geregtigheid nie. Ek wil my pa sien," het Mohammed Ebrahim, wat van die moord op Miguel Louw (9) van Durban aangekla word, in die landdroshof hier uitgeroep toe hy in polisieaanhouding geneem is.
Ebrahim se uitbarsting het gevolg op landdros Sifiso Luthuli se besluit dat die saak tot 31 Januarie uitgestel word vir verdere polisieondersoek en dat borgtog nie toegestaan word nie.
Miguel LouwFoto: FACEBOOK
Dit spruit uit 'n voorval op 17 Julie toe Miguel in Sydenham verdwyn het. Beeldmateriaal van 'n CCTV-kamera wys hoe Ebrahim en Miguel 'n plaaslike KFC verlaat. Miguel se lyk is op 3 September 'n hanetree van die huis gevind waar Ebrahim gewoon het.
Ebrahim was woedend toe Luthuli sy besluit bekend maak en het opgestaan en gesê die polisie moes die ondersoek afgehandel het.
Die landdros het hom beveel om stil te bly. "Dit is 'n hof. Jy kan nie jouself op dié wyse uitdruk nie. As jy probleme het, moet jy met jou prokureur praat."
Mohammed Ebrahim vroeër in die landdroshof in Durban.Foto: Tania Broughton, News24
Luthuli het benadruk dat Ebrahim aanvallend was en nie wou saamwerk tydens sy borgtogaansoek nie.
"Ebrahim was 'n swak getuie. Hy was skoorsoekerig en ontwykend. Sy houding was dat hy net aan die hof bekend maak waaroor hy gevra word."
Hy het bygevoeg dat Ebrahim nie eerlik was oor die feit dat hy op 17 Julie saam met die seun was nie.
"Hy het nie die seun se ma of die polisie vertel dat hy die kind ná skool ontmoet het nie. Hy was oneerlik. Hy het dit slegs erken nadat die polisie die beeldmateriaal vir hom gewys het."
Volgens Luthuli is Ebrahim 'n vlugrisiko.
"As borgtog toegestaan word, sal hy probeer om sy hofverskyning te ontduik. Ek sê dit omdat hy in 'n houthuisie by sy ouers bly. Hy het minimale bates en het nie al die tyd daar gebly nie."
Luthuli sê Ebrahim het ook probeer om Louw se ma te spreek toe hy voorheen op borgtog vrygelaat is.
"Dit beteken daar is 'n waarskynlikheid dat die beskuldigde sal probeer om die getuies te beïnvloed of te intimideer en bewysstukke weg te steek." - News2